Vara trecută am făcut drumeții prin munții austrieci.
Și acolo, de sus, am văzut de la distanță această cabană frumoasă, de piatră,
care avea panouri solare pe ea.
De fiecare dată când văd panouri solare, devin foarte entuziasmată.
E vorba de tehnologia ce preia lumina solară, care e gratuită și disponibilă,
și o transformă în electricitate.
Această cabană, în mijlocul pustiului, într-o locație frumoasă,
era auto-alimentată.
Dar de ce panourile solare trebuie să fie mereu atât de urâte?
(Râsete)
Numele meu e Marjan Van Aubel și sunt proiectant de instalații solare.
Lucrez la intersecția dintre proiectare, durabilitate și tehnologie.
Mă străduiesc să obțin eficiență maximă,
asta însemnând că dezvolt materiale care se extind în mărime,
sau lucrez cu celule solare care utilizează proprietățile culorilor,
pentru a genera electricitate.
Lucrările mele se află în muzee din toată lumea, cum este MoMA.
Și totul a mers foarte bine,
dar întotdeauna am simțit că ceva lipsea.
Și asta a durat până am citit cartea numită „Revoluția solară”,
care spune că într-o oră primim suficientă lumină solară
pentru a furniza lumii suficientă energie
pentru un an întreg.
Într-o singură oră.
Și de atunci, am înțeles că vreau să mă concentrez pe panourile solare.
Savanții din întreaga lume
s-au concentrat pe eficientizarea și ieftinirea panourilor solare.
Deci prețul panourilor solare a scăzut enorm.
Și asta deoarece China a început producerea lor la scară largă.
Și de asemenea, eficiența lor a crescut foarte mult.
Acum au chiar o eficiență de 44,5%
Dar dacă vă gândiți la imaginea celulelor solare,
au cam rămas la fel în ultimii 60 de ani.
Aceeași tehnologie, pur și simplu incorporată în ceva.
Însă celulele solare trebuie să fie mult mai bine integrate în mediu.
Schimbările climatice sunt cea mai mare problemă a timpurilor noastre.
Și nu ne putem baza pe alții, pe guvern, pe ingineri,
să facă schimbări pozitive.
Noi toți putem contribui la schimbare.
Așa cum am spus, sunt proiectant
și mi-ar plăcea să schimb lucrurile prin design.
Să vă dau câteva exemple legate de munca mea.
Colaborez cu Swarovski, compania de cristale.
Și dacă tăiați cristalele într-un anumit mod,
veți putea curba și direcționa lumina într-un anumit loc.
Eu folosesc aceste cristale pentru a concentra lumina pe un panou solar,
făcându-l mult mai eficient, dar folosind estetica.
Deci, dacă puneți cristalul solar direct la lumină,
cu o baterie în celula solară,
îl puneți într-o stație suport,
veți putea alimenta aceste candelabre.
Deci, practic, aduceți lumina în interior.
Sunt fascinată de celulele solare de când am descoperit această tehnologie
numită celule solare sensibile la coloranți,
celule solare colorate,
și ele se bazează pe fotosinteza din plante.
Așa cum clorofila verde convertește lumina în zahăr pentru plante,
la fel aceste celule convertesc lumina în electricitate.
Cel mai bun lucru e că ele funcționează chiar și în interior.
Deci, diferite culori au eficiență diferită,
în funcție de poziția lor în spectrul culorilor.
De exemplu, roșul e mult mai eficient decât albastrul.
Deci, dacă aud asta ca proiectant:
o suprafață colorată, o suprafață de sticlă colorată,
o culoare care e folosită mai ales din motive estetice,
capătă o funcție suplimentară și e capabilă să colecteze electricitate;
atunci mă gândesc: unde putem implementa asta?
Aceasta este o Masă de Curent,
a cărei întreagă suprafață e alcătuită din celule solare colorate.
În picioarele ei sunt baterii
din care se poate încărca telefonul printr-un port USB.
Și în munca mea întotdeauna e foarte important
să existe un echilibru între eficiență și estetică.
De aceea masa e portocalie,
deoarece este o culoare foarte stabilă în interior.
Și sunt întrebată de cele mai multe ori:
„Bine, minunat, dar câte telefoane se pot încărca din ea?”
Și înainte de a răspunde la această întrebare complicată,
„Acolo unde e masa, este suficientă lumină?
Este lângă o fereastră?”
Masa are senzori care citesc intensitatea luminii din cameră.
Deci, printr-o aplicație pe care o dezvoltăm,
practic se poate urmări câtă lumină se obține,
și cât de încărcată este bateria.
Sunt mândră deoarece ieri am instalat o masă
în biroul Stichting Doen din Amsterdam
și chiar în acest moment,
regina Maxima încarcă un telefon, de la această masă.
Este tare!
(Aplauze)
Deci, cu cât e mai mare suprafața, cu atât mai multă energie se poate atrage.
Acestea sunt Ferestrele de Curent.
Am înlocuit toate ferestrele într-o galerie din Londra, în Soho,
cu această versiune modernă de vitraliu.
Așa că oamenii de pe stradă pot veni să-și încarce telefoanele
prin ramele ferestrei.
Astfel, ofer funcții suplimentare obiectelor.
O fereastră nu mai trebuie să fie doar o fereastră.
Poate de asemenea funcționa ca o mică sursă de energie.
Deci, sunt aici vorbind despre cât de mult iubesc celulele solare,
însă eu nu am celule solare pe acoperiș.
Locuiesc în centrul Amsterdamului,
nu sunt proprietara casei, este un monument,
și asta nu este posibil și nici permis.
Deci, cum se pot face celulele solare mai accesibile tuturor,
și nu doar oamenilor care-și pot permite un stil de viață durabil?
Avem acum oportunitatea
de a integra celulele solare în acolo unde avem nevoie de ele.
Și există atât de multe tehnologii uimitoare.
Dacă mă uit împrejur acum, văd în fiecare suprafață o oportunitate.
De exemplu, călătoream cu trenul prin Westland,
zona din Olanda cu toate acele sere.
Acolo am văzut toate acele ferestre și m-am gândit:
„Cum ar fi dacă le-am fuziona cu sticla solară transparentă?
Cum ar fi dacă am integra fermele tradiționale,
care au nevoie de foarte multă energie,
cu tehnologia de vârf și să le combinăm?”
Cu această idee în minte, am creat Power Plant.
Am o echipă de arhitecți și ingineri,
dar lăsați-mă mai întâi să vă explic cum funcționează.
Am folosit sticlă solară transparentă
pentru a alimenta climatul interior.
Utilizăm metoda hidroponică pompând apă nutritivă,
reducând astfel cu 90% consumul de apă.
Prin stivuirea straturilor e posibilă o cultură mai mare pe metru pătrat.
Lumina suplimentară, pe lângă cea solară, ce vine de la aceste LED-uri colorate,
îmbunătățește și creșterea plantelor.
Tot mai mulți oameni vor trăi în orașe mari,
iar prin amplasarea unor Power Plants pe acoperișuri,
nu va mai trebui să le transporți de la celălalt capăt al lumii,
ci le vei putea crește local.
Ei bine, visul măreț e să le construiesc în zone izolate,
unde nu există acces la apă sau electricitate,
ca un ecosistem independent.
Pentru Bienala de Proiectare din acest an,
am creat primul model înalt de patru metri al Power Plant,
deci puteți veni și vedea cum cresc plantele.
Deci, e o dublă întrebuințare a luminii solare,
pentru ambele, pentru celulele solare și pentru plante.
Este ca o grădină botanică a viitorului,
unde celebrăm toate aceste tehnologii moderne.
Cel mai mare compliment primit a fost: „Dar unde sunt panourile solare?”
Și atunci îmi spun că design-ul și-a făcut treaba,
când devin invizibile și nu pot fi observate.
Cred în democrația solară:
energie solară pentru toți, oriunde.
Obiectivul meu este să fac toate suprafețele productive.
Vreau să construiesc case unde toate ferestrele, perdelele, pereții,
chiar și podelele, să recolteze electricitate.
Să ne gândim la ceva și mai măreț:
în orașe există atât de multe suprafețe!
Soarele este încă acolo pentru toată lumea.
Prin integrarea energiei solare acolo unde e nevoie de ea,
avem acum oportunitatea de a realiza celule solare accesibile tuturor.
Vreau să aduc energia solară mai aproape de oameni împreună cu voi,
dar într-o formă frumoasă și bine proiectată.
Vă mulțumesc!